En blot 15-årig dreng har tirsdag eftermiddag i Retten i Roskilde tilstået, at han stak sin mor med en kniv i en lejlighed i Ringsted mandag aften.

Moren blev ramt af adskillige knivstik på kroppen samt i halsen. Hun blev 38 år.

På trods af at anklageren anmodede, om at sagen skulle føres for lukkede døre, valgte dommer Tove Horsager at lade dem forblive åbne efter protester fra pressen.

Hun besluttede dog at nedlægge navneforbud af hensyn til den sigtedes alder.

Den 15-årige erkendte de faktiske forhold omkring drabet. Ifølge hans forklaring i retten var han blevet uvenner med sin mor på gerningsaftenen.

Anklager Rune Sorvad Rydik spurgte den sigtede, om han var klar over, at det kunne slå moren ihjel.

- Det var det, jeg prøvede på, sagde drengen.

Den unge dreng blev anholdt i lejligheden klokken 19.10 mandag aften.

Dommeren valgte at varetægtsfængsle ham frem til 22. august. I stedet for i et arresthus placeres han på en psykiatrisk afdeling for børn og unge. Desuden skal han mentalundersøges.